CELEX: 32019D0902
Language: sl
Date: 2019-05-28 00:00:00
Title: Izvedbeni sklep Komisije (EU) 2019/902 z dne 28. maja 2019 o ukrepu, ki ga je sprejela Švedska v skladu z Direktivo 2006/42/ES Evropskega parlamenta in Sveta za prepoved dajanja na trg škarjastega dvigala za vozila (model TL530LF), ki ga proizvaja podjetje TWA Equipment S.r.l. (notificirano pod dokumentarno številko C(2019) 3886) (Besedilo velja za EGP.)

3.6.2019   
               
               
                  SL
               
               
                  Uradni list Evropske unije
               
               
                  L 144/47
               
            
         IZVEDBENI SKLEP KOMISIJE (EU) 2019/902
         z dne 28. maja 2019
         o ukrepu, ki ga je sprejela Švedska v skladu z Direktivo 2006/42/ES Evropskega parlamenta in Sveta za prepoved dajanja na trg škarjastega dvigala za vozila (model TL530LF), ki ga proizvaja podjetje TWA Equipment S.r.l.
         
            
               (notificirano pod dokumentarno številko C(2019) 3886)
            
         
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive 2006/42/ES Evropskega parlamenta in Sveta z dne 17. maja 2006 o strojih in spremembah Direktive 95/16/ES (1) ter zlasti drugega pododstavka člena 11(3) Direktive,
         ob upoštevanju naslednjega:
         
                     (1)
                  
                  
                     Švedska je 20. julija 2017 Komisijo obvestila o ukrepu, ki ga je sprejela v skladu s členom 11(1) Direktive 2006/42/ES za prepoved dajanja na trg škarjastega dvigala za vozila (model TL530LF), ki ga proizvaja TWA Equipment S.r.l., Via Inn s.n.c., 65015 Montesilvano (PE), Italija (v nadaljnjem besedilu: „proizvajalec“) in distribuira Lidköpings Carpart AB, Plastgatan 12C, 53155 Lidköping, Švedska (v nadaljnjem besedilu: „Carpart“).
                  
               
                     (2)
                  
                  
                     Švedska je sprejela ukrep, ker je menila, da škarjasto dvigalo za vozila ne izpolnjuje bistvenih zdravstvenih in varnostnih zahtev iz oddelka 4.1.2.6(c) Priloge I k Direktivi 2006/42/ES. V skladu s to določbo morajo biti stroji načrtovani in izdelani tako, da bremena ne morejo nepričakovano nevarno zdrseti ali prosto pasti, celo pri delnem ali popolnem izpadu napajanja z energijo ali kadar upravljavec preneha upravljati stroj. Švedska je sprejeti ukrep utemeljila z razlogom, da razbremenilni ventil cevi ni pravilno deloval, kar je vplivalo na varno delovanje nakladalnih naprav in predstavljalo potencialno resno varnostno tveganje. Poleg tega je Švedska trdila, da so bili nekateri varnostni elementi onesposobljeni (tj. ventili za zaznavanje tlaka), ko se je dvigalo spuščalo z gumbom „popolno spuščanje“, kar bi lahko povzročilo neenako višino vzvodov.
                  
               
                     (3)
                  
                  
                     Po prejemu uradnega obvestila o zaščitnem ukrepu, ki ga je sprejela Švedska, je Komisija začela posvetovanja z zadevnimi subjekti, da bi se seznanila z njihovimi mnenji. Komisija je 12. avgusta 2017 proizvajalcu poslala dopis, na katerega proizvajalec ni odgovoril. Na podlagi informacij, ki so jih švedski organi sporočili Komisiji, Carpart zadevnega izdelka ne dobavlja več na švedski trg. Poleg tega je družba Carpart navedla, da izvaja zamenjavo nameščenih razbremenilnih ventilov cevi z izboljšanimi na dvigalih za vozila TWA model TL530LF, ki so že bila dobavljena na Švedskem. Švedski organi so izrazili zadovoljstvo z ukrepi, ki jih je sprejela družba Carpart za izboljšanje varnosti modela TL530LF.
                  
               
                     (4)
                  
                  
                     Iz razlage, ki jo je predložila Švedska v zvezi z zaščitnim ukrepom, in dokumentacije, ki je na voljo Komisiji, sledi, da škarjasto dvigalo za vozila TL530LF ne izpolnjuje bistvenih zdravstvenih in varnostnih zahtev iz oddelka 4.1.2.6(c) Priloge I k Direktivi 2006/42/ES.
                  
               
                     (5)
                  
                  
                     Ukrep, ki ga je sprejela Švedska, je potreben, da se zagotovi, da škarjasto dvigalo za vozila model TL530LF ne predstavlja potencialno resnega varnostnega tveganja zaradi napačnega delovanja razbremenilnega ventila cevi ali onesposobljenja nekaterih varnostnih elementov. Samo s prepovedjo se bo zagotovilo, da se izdelek ne bo dajal na trg, dokler ne bodo izpolnjene ustrezne bistvene zdravstvene in varnostne zahteve.
                  
               
                     (6)
                  
                  
                     Zato je zaščitni ukrep, ki ga je sprejela Švedska, ustrezen, potreben in sorazmeren ter bi ga bilo treba šteti za upravičenega –
                  
               SPREJELA NASLEDNJI SKLEP:
         
            Člen 1
            Ukrep, ki ga je sprejela Švedska za prepoved dajanja na trg škarjastega dvigala za vozila (model TL530LF), ki ga proizvaja TWA Equipment S.r.l., Via Inn s.n.c. 65015, Montesilvano (PE), Italija in distribuira Lidköpings Carpart AB, Plastgatan 12C, 53155 Lidköping, Švedska, je upravičen.
         
         
            Člen 2
            Ta sklep je naslovljen na države članice.
         
         
            V Bruslju, 28. maja 2019
            
               
                  Za Komisijo
               
               Elżbieta BIEŃKOWSKA
               
                  Članica Komisije
               
            
         
         
            (1)  UL L 157, 9.6.2006, str. 24.